**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.11.2017, ora 08.00 – 28.11.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.11.2017, ora 07.00**

**RÂURI**

**Debitele au fost în creştere** ca urmare a precipitaţiilor căzute în interval, cedării apei din stratul de zăpadă din zona montană şi propagării, exceptând râurile din bazinele hidrografice Bârlad, Prut și râul Siret, unde au fost relativ staționare.

Creşteri mai însemnate de niveluri şi debite ca urmare a precipitaţiilor mai importante cantitativ căzute în interval s-au înregistrat pe unele râuri din bazinele inferioare ale Oltului și Argeșului.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Iza, Tur, Someş, Crişuri, Prahova, bazinele superioare ale Crasnei, Barcăului, Arieșului, Someșului Mic, Jiului, Ialomiţei, Bistriţei, Trotuşului, Buzăului, cursul inferior al Begăi, pe unii afluenți ai Mureșului, Oltului și Argeșului inferior şi pe râurile din Dobrogea şi mai mici (sub 30%) pe râurile din bazinul Bârladului.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general în creştere** datorită precipitațiilor prevăzute și propagării, exceptând râurile din bazinele superioare ale Vișeului, Izei, Turului, Someșului, Lăpușului, Crasnei, Barcăului, Crișurilor, Someșului Mic, Arieșului, Begăi, Timișului, Bârzavei, Carașului, Nerei, Cernei, Jiului, unde vor fi în scădere.

Sunt posibile creşteri mai însemnate de niveluri şi debite ca urmare a precipitaţiilor mai importante cantitativ prevăzute pe unele râuri din bazinul hidrografic Bârlad și bazinul inferior al Prutului.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 27.11 – 28.11.2017 a fost în scădere, având valoarea de 4600 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Vadu Oii şi relativ staţionare pe sectorul Brăila – Tulcea.

**Debitul la intrarea în ţară (secţiunea Baziaş) va fi staţionar (4600 m3/s).**

Pe tot sectorul aval de Porţile de Fier debitele vor fi în scădere.

**2.** **Situaţia meteorologică în intervalul 27.11.2017, ora 09.00 – 28.11.2017, ora 06.00**

**ÎN ŢARĂ**

Vremea a fost închisă exceptând extremitatea de vest a ţării, unde înnorările au fost temporare. Au căzut precipitaţii predominant sub formă de ninsoare la munte, mixte în Maramureş, Transilvania şi Moldova, predominant sub formă de ploaie în Muntenia, Oltenia şi pe arii restrânse în Banat şi Crişana şi doar ploi în Dobrogea. Până la ora 05, cantităţile de apă au depăşit local 25 l/mp în Oltenia, Muntenia şi în zona Carpaţilor Meridionali, totalizându-se până la 44 l/mp la Slatina. Vântul a suflat slab şi moderat, cu unele intensificări, îndeosebi în a doua parte a intervalului în masivele sudice, unde rafalele au depăşit 70 km/h şi în regiunile sud-estice şi trecător şi în cele sud-vestice, cu viteze de peste 55...60 km/h. Local în zonele joase din sud-estul teritoriului, mai ales în prima parte a zilei a fost ceaţă, pe suprafeţe mici asociată trecător cu burniţă. Temperaturile maxime, în scădere faţă de ziua precedentă, îndeosebi în jumătatea nord-vestică a teritoriului s-au situat între 0 grade la Dumbrăviţa de Codru şi 14 grade la Sfântu Gheorghe-Deltă. La ora 06.00, valorile termice se încadrau între -4 grade la Sânnicolau Mare şi Jimbolia şi 12 grade la Constanţa şi Sfântu Gheorghe-Deltă. Stratul de zăpadă s-a extins la munte, şi măsura la ora 20 în platformele staţiilor meteorologice, până la 93 cm (Bâlea Lac) şi izolat în Transilvania şi Moldova, până la 4 cm.

***Observaţie:*** *în intervalul de diagnoză au fost în vigoare 5 atenţionări cod galben pentru fenomene meteorologice periculoase imediate, 4 emise de SRPV Constanţa şi 1 emisă de CNPM Bucureşti pentru Muntenia.*

**LA BUCUREŞTI**

Vremea s-a menţinut închisă. În primele ore ale zilei, în zona preorăşenească a fost ceaţă asociată trecător cu burniţă, iar după orele prânzului şi în cursul nopţii a plouat. Cantităţile de apă cumulate până la ora 05.00 au fost de 29 l/mp. Vântul a suflat slab şi moderat. Temperatura maximă a fost de 6 grade la toate cele trei staţii meteorologice, iar la ora 06.00 se înregistrau 3 grade atât la Afumaţi cât şi la Filaret şi Băneasa.

**3. Prognoza meteorologică în intervalul 28.11.2017, ora 09.00 – 29.11.2017, ora 09.00**

**ÎN ŢARĂ**

Cerul se va degaja treptat în partea de vest şi nord-vest a teritoriului, dar se va menţine acoperit şi vor fi precipitaţii în rest. **În regiunile estice şi sud-estice, pe arii restrânse, în special în prima parte a intervalului, cantităţile de apă vor mai depăşi 15...20 l/mp, iar vântul va avea temporar intensificări, cu viteze de 50...55 km/h.** În Dobrogea va ploua, în Oltenia şi Muntenia vor predomina ploile, în Moldova se vor semnala precipitaţii mixte, iar în Transilvania vor fi mai ales ninsori. **În Carpaţii Meridionali şi Orientali va continua să ningă, local însemnat cantitativ şi cu precădere în zona înaltă, vântul va avea intensificări, cu rafale de 55...70 km/h, trecător spulberând zăpada.** Temperaturile maxime se vor încadra între 0 şi 11 grade, iar cele minime, în general, între -5 şi 3 grade. În zonele joase de relief, mai ales noaptea, izolat se va semnala ceaţă.

**LA BUCUREŞTI**

Vremea se va menţine închisă şi temporar va mai ploua slab pe parcursul zilei. Vântul va sufla slab şi moderat. Temperatura maximă va fi de 5...6 grade, iar cea minimă de 1...2 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 27 noiembrie 2017 ora 20 – 28 noiembrie 2017 ora 20.00**

**Starea stratului de zăpadă în data de 27.11.2017, ora 14.00**

În ultimele două zile, vremea a fost caldă, iar în ultima noapte, 26/27 noiembrie, a nins în întreaga zonă montană şi s-au depus 3-8 cm zăpadă proaspătă, astfel încât, la ora 14, stratul de zăpadă măsura: 83 cm la Bâlea-Lac, 61 cm la Vârful Omu, 4 cm la Fundata, 3 cm la Sinaia.

**Evoluţia vremii în intervalul 27.11.2016 ora 20 – 28.11.2017 ora 20.00:**

Vremea va fi în general închisă, cu cerul mai mult noros. Pe arii extinse va ninge, cantităţile de apă pot depăşi în zonele înalte 30-35 l/mp şi se va depune strat consistent de zăpadă (25-35 cm, chiar mai mult în zonele unde se vor crea depozite). Vântul va sufla moderat, cu intensificări trecătoare din sector nord-vestic, viscolind zăpada în zonele înalte.

**Peste 1800 m:** temperaturi minime: -10 la -7 gr.C; temperaturi maxime: -7 la -3 gr.C;

**Sub 1800 m:** temperaturi minime: -7 la -3 gr.C; temperaturi maxime: -3 la 0 gr.C.

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1600 m: RISC ÎNSEMNAT (3)**

Riscul declanşării avalanşelor se va datora cantităţii însemnate de zăpadă uşoară, tip pulver şi fără coeziune care se va depune, în special pe pantele înclinate, chiar şi la supraîncărcări slabe.

**La altitudini mai mici de 1600 m: RISC REDUS (1)**

Zăpada depusă va fi însemnată şi la altitudini joase, de circa 25-30 cm, dar, deoarece nu a existat un alt strat mai vechi, riscul declanşării avalanşelor va fi redus.

1. ***CALITATEA APELOR***


**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Mureş** revine cu informaţii despre poluarea accidentală a apei râului Mureş, cu ape uzate tehnologice încărcate cu materii în suspensie, produsă la data de 25.11.2017, la ora 13.00, în zona localităţii Sângeorgiu de Mureş, judeţul Mureş, aval evacuare din decantorul staţiei de sortare-spălare a SC H.M. Product SRL. Nu s-a înregistrat mortalitate piscicolă.

Rezultatele analizelor efecuate pe probele de apă, prelevate în data de 25.11.2017, sunt redate în tabelul următor:



S-au constatat următoarele:

- apele uzate tehnologice evacuate din decantorul colmatat, au un grad ridicat de încărcare cu materii în suspensie şi substanţe organice (CCO-Cr);

- în secţiunea râu Mureş, aval de evacuarea staţiei de sortare, concentraţia indicatorului materii în suspensie este mare comparativ cu secţiunea amonte evacuare;

- efectul poluării asupra râului Mureş, se constată şi la proba de apă de suprafaţă analizată (Pr. 3), la indicatorul CCO-Cr, care prezintă valori neconforme faţă de limitele admise conform Ord. 161/2006, pentru clasa a II- a de calitate.

În urma investigaţiilor efectuate în teren, de către reprezentanţi din cadrul S.G.A. Mureş, s-a constatat că prin evacuarea din decantorul aferent staţiei de sortare-spălare, deţinute de societatea SC H.M. Product SRL, se evacuau ape uzate tehnologice neepurate corespunzător. S-a intervenit pentru stoparea imediată a evacuării, prin oprirea activităţii staţiei de sortare-spălare. S-a întocmit nota de constatare nr. 25/25.11.2017, prin care s-a trasat măsura de decolmatare imediată a bazinului de decantare ape uzate.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru intervalul 24.11.2017-26.11.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 26.11.2017-27.11.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE